ברקע האבל על החטופים שנרצחו - אירוע חריג, גופה, מהומות אלימות וכוחות ביטחון רבים באזור ירושלים. בעקבות דיווח על "חטיפתו" של נער במזרח ירושלים, מוחמד אבו חדיר, ומציאת גופה ביער ירושלים, המשטרה חוקרת הבוקר (יום ד') חשד לקשר בין המקרים. באזור מקום מגוריו של הנער הנעדר בשועפט ובבית חנינא פרצו מהומות ועימותים עם שוטרים. הושלכו מטעני צינור ואחד מהם התפוצץ. אדם פונה לבית חולים, אין נפגעים בקרב השוטרים.

הנער הנעדר, מוחמד אבו חדיר

המהומות בשועפט

תחנת בית חנינא (צילום: אליאור לוי)

אזור שועפט (צילום: רויטרס)

כוחות בכניסה ליער ירושלים הבוקר (צילום: נועם (דבול) דביר)

(צילום: google maps)

בשעות הבוקר המוקדמות התקבל דיווח במשטרה ממודיע על אדם שהועלה לרכב בכוח באזור בית חנינא שבמזרח ירושלים. מיד עם קבלת הדיווח, נעשו פעולות להתחקות אחר תנועת הרכב והוקפצו כוחות, ובהם מסוק, והונחו מחסומים באזור. במקביל לדיווח הראשוני התקבלה הודעה על נער נעדר משועפט שיצא ממסגד, ומיד החלו פעולות לחיפושים אחריו. לאחר כשעה אותרה ביער ירושלים גופת אדם שזהותו לא ידועה בשלב זה. נפתחה חקירה לבדיקת נסיבות המקרה, וגם השב"כ מעורב בה. כל הכיוונים נבדקים. המשטרה מיהרה לבקש מבית המשפט צו איסור פרסום.

בתום הערכת מצב שהתקיימה במשטרת ירושלים, קרא המפכ"ל, רב-ניצב יוחנן דנינו, לציבור לשמור על איפוק והדגיש כי "המשטרה לא תאפשר לאיש לקחת את החוק לידיים". מפקד המחוז, ניצב יוסי פריינטי, הוסיף כי אנשיו "קיבלו הודעה בסביבות השעה 4 לפנות בוקר על איזשהו אירוע של חטיפה שהתרחש כנראה באזור שועפט. באזור 5:45 מצאנו גופה שמונחת לצד הדרך. נכון לרגע זה אנחנו לא יודעים לקשור בין הגופה לנער שעלה לאוטו". הוא קרא "לנהוג באיפוק, לא לקבוע מסקנות ולחכות להתפתחות בחקירה".

אזור המהומות בשועפט, הבוקר (צילום: עפר מאיר)

(צילום: עפר מאיר)

(צילום: עפר מאיר)

בהוראת המשטרה, פועלת הרכבת הקלה הבוקר בין התחנות הר הרצל לגבעת התחמושת בלבד. הנוסעים בתחנות בפסגת זאב מתבקשים לפנות לתחנות האוטובוסים הסמוכות. "במהלך התפרעויות תושבים הושחתו 3 תחנות של הרכבת הקלה", מסר דובר חברת "סיטיפס", מפעילת הרכבת. "כל חומר מצולם שיש בידי החברה עד לרגע שבירת המצלמות יועבר לידי המשטרה".

ראש העיר ירושלים ניר ברקת "גינה בתוקף" את מה שהגדיר כרצח, ואמר כי "זהו מעשה חמור וברברי שלא ייעשה. זו אינה דרכנו ואני סומך על כוחות הביטחון שיביאו לדין את האשמים. אני קורא לכולם לנהוג באיפוק, להוציא את האלימות מכל סוג מחוץ לתחום ולפעול להרגעת הרוחות".

משפחתו של נפתלי פרנקל, אחד משלושת הנערים שנחטפו ונרצחו בגוש עציון, הגיבה לאירועים ומסרה כי "איננו יודעים במדויק מה אירע במזרח ירושלים והנושא נבדק במשטרה. אולם אם אכן נרצח צעיר ערבי על רקע לאומני הרי שמדובר במעשה מחריד ומזעזע. אין הבדל בין דם לדם. רצח הוא רצח, יהיו הלאום והגיל אשר יהיו. אין הצדקה, אין סליחה ואין כפרה לרצח כלשהו".

במסגרת ההפגנות האלימות בירושלים שהתנהלו אתמול במקביל להלוויות שלושת הנערים שנרצחו בפיגוע החטיפה, תקפו מתפרעים עוברי אורח ערבים וניסו לכלות בהם את זעמם. המשטרה הצליחה לחלץ לפחות שמונה ערבים מההמון ועצרה 47 חשודים בהתפרעות, ניסיון לתקוף צעירים ערבים, תקיפת שוטרים וגרימת נזק לרכוש. סרטונים תיעדו את ההתקהלות המאיימת של המתפרעים ואת שורת השוטרים שמנעו בגופם פגיעה בחפים מפשע.

אמש טענה משפחה פלסטינית על ניסיון חטיפת ילד ברחוב הראשי של שכונת שועפט. על פי התלונה, הילד - מוסא זלום, בן 10 - הלך עם אמו ואחיו ברחוב, ואז נוסעים מכלי רכב שעצר ניסו להכניס אותו למכונית בכוח. לאחר מאבק עמם, הצליח הילד לברוח, וכלי הרכב נסע מהמקום. במשטרה הדגישו כי לא התקבל דיווח על האירוע.